Mudenda: Kwakhiwa Idale Elitsha Elizaba Lemitshina Yonke Yakulezi Nsuku
UMudenda uthi kuledale elitsha elakhiwayo elizaba lomsakazo kamabonakude, ihofisi yabonozindaba okuzakwenza kube lula ukwethulwa kwemibiko ephathelane lemithetho lokuchasiswa kwayo kabanzi
BULAWAYO — Umlawuli wedale lephalamende yeZimbabwe uMnu. Jacob Mudenda ubelomhlangano lentathelizindaba, osomabhizimisi kunye lenhlanganiso ezizimeleyo koBulawayo bexoxisana ngokusebenza kwedale leli. UMudenda uthi kuledale elitsha elakhiwayo elizakuba lomsakazo kamabonakude, ihofisi yabonozindaba okuzenza kube lula ukuhambisa imibiko ngemithetho kunye lokuchasiswa kwemithetho kabanzi ethi iZambia seyakwenza lokho. UMudenda ukhuthaze onozindaba ukuba balobe ngezenthuthuko esezweni ngoba sebekhathele ngokubala amaphephandaba ngezombangazwe ezeLacoste leG40 kodwa ngabe baloba bebuzisisa ukuba bayisinanakazana bani ngoba bengalethi ntuthuko ezweni. Umabhalane wedale lePhalamende, uNkosikazi Helen Dingane yena ubike ukuba baphakathi kokusa idale ebanwtini ethi lumsebenzi uqhubeka kahle. UMnu. Henry Ndlovu, obona ngokuqhutshwa kwenhlelo zeSouthern Africa Parliamentary Support Trust, abaqoqe uhlelo lolu olokusa idale ebantwini bebambene lenhlanganiso yeEuropean Union, uchaze ukuba bazafinyelela kuzozonke izigaba zelizwe kusiya ngokuba iDale lePhalamende lilesikhathi yini. Olwela amalungelo kazulu elilunga lenhlanganiso yeZimRights, uMnu.Themba Chiveya, ubuke imizamo kaHulumende leSAPST eyokuletha idale lePhalamende kuzulu kodwa wasola ukuba uzulu uphiwe ithuba elincane uma kuqathaniswa leliphiwe uMnu. Mudenda. Isahluko 149 sesisekelo sombuso welizwe sithi uZulu ulelungelo lokuphethishina idale lePhalamende uma lingasebenzi kahle. Omama abakubhizimisi lokwemba amatshe aligugu babike ukuba lokhe bengakatholi impendulo yephetishini abayithumela edale lephalamende kunyanga eziyisikhombisa ezedluleyo bethi umthetho uthi kumele baphendulwe kungakedluli amalanga angamatshumi amabili lasitshiyangalombili. UNkosikazi Judith Mizha, omunye waboMama abemba amatshe aligugu ubike ukuba benelise ukuxoxisana loMnu Mudenda othi udaba lwabo luzahlolisiswa bengabuyela esigodlweni. Uzulu usole kakhulu uMnu. Mudenda ethi imithetho ayiguqulwa ngokushesha njalo umthetho okhuluma ngokunikeza uzulu amandla okuzibusa awukaze ukhulunywe khona sekusele inyanga ezimbalwa ukuba ilizwe liye ekhethweni. UMnu. Mudenda uthi balemihlangano engamatshumi amahlanu lane eyenziwa lozulu ekuzameni ukuguqula imithetho kusukela ngomnyaka ka2014. IZimbabwe ilamalunga edale lePhalamende angamakhulu amathathu lamatshumi amahlanu kodwa uZulu uthi bayehluleka umsebenzi bezilalela lokubaleka edale okubangele ukuba kuviki edluleyo ngoLwesibili uMnu. Mudenda amise imisebenzi yedale lephalamende ngoba kulamalunga angamatshumi amathathu lasificamunwe munye khona kumele kube lamalunga angamatshumi ayisikhombisa ukuze idale liqhube umsebenzi. Umhlangano wangoLwesine umisiwe ngoba isikhathi besesidliwe ngumangoye lanxa uzulu ubelokhu efuna ukukhulumisana loMudenda.